
Betegtájékoztató: Információk a felhasználó számára 
Bericomb 2 mg/ml + 5 mg/ml oldatos szemcsepp

brimonidin-tartarát/timolol

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

- 
Tartsa meg a betegtájékoztatót, mert a benne szereplő információkra a későbbiekben is szüksége lehet.

- 
További kérdéseivel forduljon kezelőorvosához vagy gyógyszerészéhez.

- 
Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

- 
Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer a Bericomb 2 mg/ml + 5 mg/ml oldatos szemcsepp (a továbbiakban Bericomb szemcsepp) és milyen betegségek esetén alkalmazható?

2.
Tudnivalók a Bericomb szemcsepp alkalmazása előtt

3.
Hogyan kell alkalmazni a Bericomb szemcseppet?

4.
Lehetséges mellékhatások

5.
Hogyan kell a Bericomb szemcseppet tárolni?

6.
A csomagolás tartalma és egyéb információk
1.
Milyen típusú gyógyszer a Bericomb szemcsepp és milyen betegségek esetén alkalmazható?
A Bericomb szemcsepp a glaukóma (zöldhályog) kezelésére szolgáló készítmény. Két különböző hatóanyagot tartalmaz (brimonidint és timololt), mindkettő csökkenti a szem belsejében a magas nyomást. A brimonidin az alfa-2 adrenerg-receptor serkentőknek (agonistáknak) nevezett gyógyszerek csoportjához tartozik. A timolol a béta-blokkolóknak nevezett gyógyszerek csoportjába tartozik. A Bericomb szemcseppet a szemben az emelkedett nyomás csökkentésére rendelik abban az esetben, ha a béta‑blokkoló szemcsepp önmagában nem kielégítő hatású. 

A szemben tiszta, vízszerű folyadék található, ami táplálja a szem belsejét. Ez a folyadék folyamatosan eltávozik a szemből, amit az újonnan képződő folyadék pótol. Ha a folyadék nem tud elég gyorsan elfolyni, akkor a szemen belüli nyomás megemelkedik, amely végül veszélyeztetheti a látást. A Bericomb szemcsepp ennek a folyadéknak a termelődését csökkenti, egyszersmind növeli az eltávozó folyadék mennyiségét is. Ez csökkenti a szemben lévő nyomást, miközben a szem táplálása továbbra is megmarad.

2. Tudnivalók a Bericomb szemcsepp alkalmazása előtt 
Ne alkalmazza a Bericomb szemcseppet:

· ha allergiás (túlérzékeny) a brimonidin-tartarátra, a timololra, béta-blokkolókra vagy a gyógyszer (6. pontban felsorolt) egyéb összetevőjére. Az allergiás reakció tünetei lehetnek az arc, az ajak, a torok bedagadása, a sípoló légzés, ájulásérzet, légszomj, szem körüli viszketés és vörösödés.
· ha bármilyen légzési betegségben szenved, például asztmában, súlyos krónikus légúti szűkülettel járó (obstruktív) hörghurutban (súlyos tüdőbetegségben, ami sípoló légzést, nehézlégzést és/vagy tartós köhögést okoz), vagy korábban ebben szenvedett.
· ha szívproblémái vannak, mint például lassú szívverés, szívelégtelenség, szívritmuszavar (hacsak nem beültetett szívritmus-szabályzóval [pacemaker] kezelik).
· ha monoamin-oxidáz (MAO)-gátlókat vagy bizonyos más depresszió elleni gyógyszereket szed.
· csecsemőknél/gyermekeknél (születéstől 2 éves korig)
Ha úgy gondolja, hogy a fenti pontok bármelyike is vonatkozik Önre, ne alkalmazza a Bericomb szemcseppet addig, amíg nem beszélt újra kezelőorvosával.

Figyelmeztetések és óvintézkedések

A Bericomb szemcsepp alkalmazása előtt beszéljen kezelőorvosával,

· ha jelenleg is fennáll vagy előfordult Önnel:

-
koszorúér-betegség (a tünetei közé tartozhat a mellkasi fájdalom vagy szorító érzés, légszomj vagy fulladás), szívelégtelensége van, alacsony vérnyomás;

-
szívritmuszavar, például lassú a szívverés;

-
légzési zavarok, asztma vagy krónikus obstruktív tüdőbetegség;

-
a vérkeringés zavarai (például Raynaud-kór vagy Raynaud-szindróma);

-
cukorbeteg (diabéteszes), mivel a timolol elfedheti az alacsony vércukorszint jeleit és tüneteit;
-
pajzsmirigy-túlműködés, mivel a timolol elfedheti annak jeleit és tüneteit;

-
vese- vagy májbetegség;

-
mellékvese-daganat;

-
a szembelnyomás csökkentésére végzett szemműtétre kerül sor;

· ha bármilyen allergiás betegségben (pl. szénanátha, ekcéma) vagy súlyos túlérzékenységi reakciókban szenved, vagy korábban szenvedett, legyen tudatában annak, hogy a súlyos reakciók kezelésére adott szokásos adrenalin adagnak az emelése válhat szükségessé;

Műtét előtt szóljon az orvosnak, hogy Bericomb szemcseppet használ, mivel a timolol megváltoztathatja az érzéstelenítés során adott egyes gyógyszerek hatásait.

Gyermekek és serdülők

A Bericomb szemcsepp nem használható 2 évesnél fiatalabb gyermekek esetében, valamint általában nem használható 2 és betöltött 18 éves kor közötti gyermekeknél és serdülőknél.

Egyéb gyógyszerek és a Bericomb szemcsepp 
A Bericomb szemcsepp és az Ön által szedett egyéb gyógyszerek, így a glaukóma kezelésére adott egyéb gyógyszerek is, kölcsönösen megváltoztathatják egymás hatásait. 
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett/alkalmazott, valamint szedni/alkalmazni tervezett egyéb gyógyszereiről, beleértve a vény nélkül kapható készítményeket is, illetve azokat, amelyek a szembetegségével nem állnak kapcsolatban.

Számos gyógyszer léphet kölcsönhatásba a Bericomb szemcseppel, ezért nagyon fontos, hogy tájékoztassa kezelőorvosát, amennyiben az alábbi gyógyszerek valamelyikét alkalmazza:

· fájdalomcsillapítók;

· a feszültség esetén szedett, illetve az alvást segítő gyógyszerek;
· magas vérnyomás (hipertónia) kezelésére adott gyógyszerek;

· szívbetegségre (például kóros szívverésre) adott gyógyszerek, mint a béta-blokkolók, a digoxin vagy az (egyes szívbetegségek kezelésére, valamint a malária bizonyos típusaira adott) kinidin;

· cukorbetegség vagy magas vércukorszint kezelésére használt gyógyszerek;

· depresszió kezelésére szolgáló gyógyszerek, például a fluoxetin és a paroxetin;

· a szemben az emelkedett nyomást (glaukómát) csökkentő egyéb szemcsepp;

· súlyos allergiás reakciók kezelésére használt gyógyszerek;

· hormonrendszerre ható szerek, mint az adrenalin és dopamin;

· az érfalban lévő izomra ható gyógyszerek;

· gyomorégés vagy gyomorfekélyek kezelésére adott gyógyszerek.

Beszélje meg kezelőorvosával, ha alkalmazott gyógyszereinek változott az adagolása, vagy ha Ön rendszeresen fogyaszt alkoholt.

Ha érzéstelenítőt kap, szólnia kell kezelőorvosának vagy a fogorvosnak, hogy Bericomb szemcseppet használ.
Terhesség és szoptatás 
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Ne alkalmazza a Bericomb szemcseppet, ha Ön terhes, kivéve, ha erre a kezelőorvosa szerint valóban szükség van.

Ne alkalmazza a Bericomb szemcseppet, ha Ön szoptat. A timolol átjuthat az anyatejbe. Kérjen kezelőorvosától tanácsot, mielőtt a szoptatás mellett bármilyen egyéb gyógyszert elkezdene szedni vagy alkalmazni.
A készítmény hatásai a gépjárművezetéshez és a gépek kezeléséhez szükséges képességekre

A Bericomb szemcsepp néhány betegnél álmosságot, fáradtságot vagy homályos látást okozhat. Ne vezessen gépjárművet és ne kezeljen gépeket, amíg a tünetek el nem múlnak. Ha bármilyen problémája van, beszélje meg kezelőorvosával.

A Bericomb szemcsepp foszfátokat tartalmaz
Ez a gyógyszer 54,35 mg foszfátot tartalmaz 5 ml-enként, ami megfelel 10,87 mg/ml-nek.

Ha az Ön szaruhártyája (a szem elülső részén található áttetsző réteg) súlyosan károsodott, a foszfátok nagyon ritkán homályos foltokat okozhatnak a szaruhártyán a kezelés során felhalmozódó kalcium miatt.
3.
Hogyan kell alkalmazni a Bericomb szemcseppet?
A gyógyszert mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
Alkalmazása gyermekeknél és serdülőknél

A Bericomb szemcsepp nem alkalmazható 2 éves kor alatti gyermekek esetében. 
A Bericomb szemcsepp általában nem alkalmazható 2 és betöltött 18 éves kor közötti gyermekek és serdülők esetében. 

Felnőttek

A Bericomb szemcsepp javasolt adagja naponta kétszer 1 csepp, 12 órás különbséggel becseppentve. Ne változtassa meg az adagolást, és ne hagyja abba a kezelést anélkül, hogy előtte az orvosával beszélt volna.

Ha a Bericomb szemcseppet más szemcseppekkel együtt használja, legalább 5 percet hagyjon a Bericomb szemcsepp és az egyéb szemcseppek becseppentése között.

Használati utasítás
A szemcsepp alkalmazása előtt:
· Mosson kezet, mielőtt kinyitja a tartályt.

· Ne használja a gyógyszert, amennyiben az első használatkor észreveszi, hogy a tartály nyakán található garanciazár sérült.

· A tartály első alkalommal történő használatakor, még mielőtt a szemébe cseppentene, gyakorolja a cseppentőtartály használatát! Ehhez lassan nyomja össze a tartályt, és cseppentsen egy cseppet a szemtől távoli területre.

· Amikor már biztosnak érzi magát, hogy egyszerre csak egy cseppet cseppent, válasszon olyan testhelyzetet, amelyik a legkényelmesebb a cseppentésre (leülhet, hátára fekhet, vagy a tükör előtt állhat).

Alkalmazás:

1.
Közvetlenül a kupak alatt fogja meg a tartályt, és a tartály kinyitásához fordítsa el a kupakot. A tartály hegyét ne érintse semmihez sem, hogy elkerülje az oldat beszennyeződését.
2.
Döntse hátra a fejét, és tartsa a tartályt a szeme fölé.

3.
Húzza le az alsó szemhéját, és nézzen fel. Finoman nyomja meg a tartályt a közepénél, és hagyja, hogy egy csepp a szemébe cseppenjen. Kérjük, vegye figyelembe, hogy előfordulhat néhány másodperc késés a tartály megnyomása és a csepp megjelenése között. Ne nyomja erősen!
Ha nem biztos benne, hogyan kell alkalmazni a gyógyszert, kérdezze meg kezelőorvosát, gyógyszerészét vagy a gondozását végző egészségügyi szakembert.

4.
Pislogjon néhányszor, hogy a csepp eloszoljon a szeme felszínén. 

5.
A Bericomb alkalmazása után egyik ujját nyomja a szem belső, az orr felé eső sarkába, és óvatosan hunyja be a szemét 2 percig. Ez segít abban, hogy a Bericomb ne jusson el a szervezet más részeibe.

6.
Ismételje meg a 2–5. lépéseket egy cseppnek a másik szemébe való becsepegtetéséhez, ha kezelőorvosa erre utasította. Néha csak az egyik szemnek van szüksége kezelésre, és kezelőorvosa fogja Önnel közölni, ha az Ön esetében ez a helyzet, továbbá, hogy melyik szemét szükséges kezelni. 
7.
Minden egyes alkalmazás után, még a kupak visszahelyezése előtt, egyszer fordítsa a tartályt a csúcsával lefelé és rázza meg – anélkül, hogy a cseppentő feltétet megérintené –, annak érdekében, hogy a visszamaradó folyadékot eltávolítsa a cseppentő feltétből. Ez a később alkalmazandó cseppek megfelelő adagolásának biztosításához szükséges. 

8.
A gyógyszer első felbontását követő 28 napos felhasználhatósági időtartamának lejártával még lesz a tartályban maradék Bericomb szemcsepp. Ne kísérelje meg felhasználni a tartályban a kezelés befejezése után fennmaradó gyógyszermennyiséget. Ne alkalmazza a szemcseppet a tartály első felbontása utáni 28 napon túl.

Ha nem jut csepp a szemébe, próbálkozzon újra. 

A beszennyeződés elkerülése érdekében ügyeljen rá, hogy a tartály cseppentős vége ne érjen se a szeméhez, se semmi máshoz. Használat után azonnal csavarja vissza szorosan a kupakot, hogy lezárja a tartályt.
Ha nem biztos benne, hogyan kell alkalmazni a gyógyszert, kérdezze meg kezelőorvosát, gyógyszerészét vagy a gondozását végző egészségügyi szakembert.
Ha az előírtnál több Bericomb szemcseppet alkalmazott
Felnőttek
Ha az előírtnál több Bericomb szemcseppet alkalmazott, valószínűtlen, hogy az bármiféle káros hatást gyakorolna Önre. A következő adagot a szokásos időben cseppentse be. Ha a dolog nyugtalanítja, forduljon kezelőorvosához vagy gyógyszerészéhez.

Csecsemők, gyermekek és serdülők
Glaukóma miatt kezelt csecsemőknél és gyermekeknél a brimonidin (a Bericomb szemcsepp egyik hatóanyaga) túladagolásáról számoltak be több esetben. A tünetek közé az álmosság, bágyadtság, alacsony testhőmérséklet, sápadtság és légzési nehézség tartozik. Ha ezek közül bármelyik jelentkezne, azonnal forduljon a kezelőorvoshoz.

Felnőttek, serdülők és gyermekek

Ha véletlenül lenyelné a Bericomb szemcseppet, azonnal forduljon kezelőorvosához.

Ha elfelejtette alkalmazni a Bericomb szemcseppet
Ha elfelejtette becseppenteni a Bericomb szemcseppet, amint ez eszébe jut, a kezelendő szem(ek)be cseppentsen egy cseppet, és utána a szokásos módon folytassa a kezelést. Ne alkalmazzon kétszeres adagot a kihagyott adag pótlására. 

Ha idő előtt abbahagyja a Bericomb szemcsepp alkalmazását

A megfelelő hatás érdekében a Bericomb szemcseppet minden nap alkalmaznia kell. 
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha az alábbi mellékhatások bármelyikét észleli, kérjük, azonnal keresse fel kezelőorvosát:

· Szívelégtelenség (pl. mellkasi fájdalom) vagy szabálytalan szívverés;
· Csökkent vagy emelkedett pulzusszám vagy alacsony vérnyomás.
A következő mellékhatások fordulhatnak elő a Bericomb szemcsepp alkalmazása során.
Szemet érintő mellékhatások

Nagyon gyakori (10-ből több mint 1 beteget érinthet):
· a szem kivörösödése, égő érzés (a szemben)
Gyakori (10-ből legfeljebb 1 beteget érinthet): 
· szúró érzés vagy fájdalom a szemben;
· allergiás reakció a szemben vagy a szem körül a bőrön;
· kis hiányok a szem felszínén, (gyulladással vagy anélkül);
· a szemhéj bedagadása, kivörösödése vagy gyulladása;
· irritáció, vagy olyan érzés, mintha lenne valami a szemében;
· a szem és a szemhéj viszketése;
· a szem felszínét fedő kötőhártyán tüszők vagy fehér pontok megjelenése;
· látászavar;
· könnyezés;
· szemszárazság;
· szemhéjak beragadása.
Nem gyakori (100-ból legfeljebb 1 beteget érinthet):

· az éles látás zavara;
· a szem felszínét fedő kötőhártya bedagadása vagy gyulladása;
· a szem fáradékonysága;
· fényérzékenység;
· a szemhéj fájdalma
· a szem felszínét fedő kötőhártya kifehéredése;
· a szemfelszín alatti duzzanat vagy gyulladt területek 

· úszkáló homály.
Nem ismert (a gyakoriság a rendelkezésre álló adatok alapján nem állapítható meg):
· homályos látás.
A teljes szervezetet érintő mellékhatások

Gyakori (10-ből legfeljebb 1 beteget érinthet):

· magas vérnyomás;
· depresszió;
· aluszékonyság;
· fejfájás;
· szájszárazság;
· általános gyengeség.
Nem gyakori (100-ból legfeljebb 1 beteget érinthet):
· szívelégtelenség;

· szabálytalan szívverés;

· szédülés;

· ájulás;

· orrszárazság;

· az ízérzés zavara;

· hányinger;

· hasmenés.
Nem ismert (a gyakoriság a rendelkezésre álló adatok alapján nem állapítható meg):

· lassabb vagy gyorsabb szívverés;
· alacsony vérnyomás;
· az arc kipirulása.
Ezen mellékhatások egy része a készítmény egyik összetevőjével szembeni túlérzékenység eredménye lehet. A brimonidinnel vagy a timolollal kapcsolatosan további mellékhatásokat is észleltek, ezek potenciálisan a Bericomb szemcseppel összefüggésben is előfordulhatnak.
A következő további mellékhatásokat észlelték a brimonidinnel kapcsolatosan:
· szemen belüli gyulladás, szűk szembogár (pupilla), alvászavar, náthaszerű tünetek, légszomj, a gyomrot és az emésztést érintő tünetek, általános túlérzékenységi reakciók, bőrreakciók, így a bőr kivörösödése, az arc bedagadása, viszkető bőrkiütés és értágulat.

A szemben alkalmazott egyéb gyógyszerekhez hasonlóan a Bericomb szemcsepp hatóanyaga (brimonidin/timolol) is bejut a vérbe. A timolol, a Bericomb szemcseppben a béta-blokkoló összetevő az intravénásan és/vagy szájon adott béta-blokkoló szerekhez hasonló mellékhatásokat okozhat. A helyi szemészeti alkalmazást követően a mellékhatások előfordulási gyakorisága alacsonyabb ahhoz képest, mint amikor például a beteg a gyógyszert szájon át veszi be vagy injekcióban kapja. A felsorolt mellékhatások közé a szembetegségek kezelésére használt béta-blokkoló-típusú gyógyszerekkel kapcsolatosan észlelt reakciók tartoznak:
· általános túlérzékenységi reakciók, így a bőr alatti szövetek duzzanata (ami az arc és a végtagok területén is előfordulhat, illetve elzárhatja a légutakat, ami nyelési vagy légzési nehézséget okozhat), csalánkiütés (vagy viszkető bőrkiütés), helyi vagy általános bőrkiütés, viszketés, hirtelen fellépő életveszélyes allergiás reakció;
· alacsony vércukorszint;
· alvászavar (álmatlanság), rémálmok, emlékezetkiesés, érzékcsalódás;
· agyi érkatasztrófa (sztrók), csökkent agyi vérellátás, a miaszténia gravisz (egy izombetegség) jeleinek és tüneteinek a súlyosbodása, szokatlan érzések (mintha tűszúrásokat érezne);
· a szaruhártya gyulladása; az ideghártya (retina) alatti ereket tartalmazó réteg (érhártya) leválása ún. filtrációs műtét után, ami látászavarokat okozhat, a szaruhártya csökkent érzékenysége, a szaruhártya (a szemgolyót elölről fedő réteg) eróziója, a felső szemhéj csüngése (ami miatt a szem félig be van hunyva), kettős látás;
· mellkasi fájdalom, ödéma (vizenyő), a szívverés ritmusának vagy sebességének a megváltozása, egy adott típusú szívritmuszavar, szívroham, szívelégtelenség;
· Raynaud-tünet, amikor a kézfej és a lábfej hűvössé válik;
· a tüdőben a légutak összehúzódnak (különösen már eredetileg is fennálló betegségben), légzési nehézség, köhögés;
· emésztési zavar, hasfájás, hányás;
· hajhullás, fehér, ezüstösnek tűnő bőrkiütés (pikkelysömör-szerű bőrkiütés) vagy a pikkelysömör (pszoriázis) súlyosbodása, bőrkiütés;
· nem a testmozgás okozta izomfájdalom;
· nemi működés zavara, a libidó csökkenése;
· izomgyengeség/fáradtság;

A foszfátokat tartalmazó szemcseppekkel kapcsolatosan jelentett egyéb mellékhatások:
Nagyon ritkán szaruhártya-meszesedést észleltek foszfáttartalmú szemcseppek használatakor jelentősen károsodott szaruhártya esetén.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Bericomb szemcseppet tárolni?

A gyógyszer gyermekektől elzárva tartandó!

A tartály címkéjén és a dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Egyszerre csak egy tartályt használjon!

Az első felnyitás után 28 nappal dobja ki a tartályt akkor is, ha még van benne szemcsepp.
Erre a fertőzések elkerülése érdekében van szükség. Emlékeztetőül írja a dobozon található, erre a célra szolgáló helyre a felbontás dátumát.

Ez a gyógyszer nem igényel különleges tárolást.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk 
Mit tartalmaz a Bericomb szemcsepp?
· A készítmény hatóanyagai a brimonidin-tartarát és a timolol.
1 ml oldat 2 mg brimonidin-tartarátot (ami 1,3 mg brimonidinnak felel meg) és 6,83 mg timolol-maleátot (ami 5 mg timololnak felel meg) tartalmaz.
· Egyéb összetevők: nátrium-dihidrogén-foszfát-dihidrát, dinátrium-hidrogén-foszfát–heptahidrát és injekcióhoz való víz. Kis mennyiségű sósavat és/vagy nátrium-hidroxidot tartalmazhat a megfelelő pH (az oldat savasságának vagy lúgosságának mérőszáma) beállításához. 

Milyen a Bericomb szemcsepp külleme és mit tartalmaz a csomagolás?
A Bericomb szemcsepp tiszta, zöldessárga színű, részecskéktől gyakorlatilag mentes, vizes oldat, 11 ml-es, fehér, átlátszatlan LDPE tartályban, fehér, Novelia cseppentő feltéttel (amely anyaga HDPE és szilikon) ellátva és fehér, HDPE csavaros kupakkal lezárva. Mindegyik tartály 5 ml oldatot tartalmaz, és az oldat a tartályt körülbelül a feléig tölti meg.
1 db vagy 3 db tartályt tartalmaz dobozonként.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja
Pharmaselect International Beteiligungs GmbH

Ernst-Melchior-Gasse 20

1020 Vienna
Ausztria
Gyártó

Pharmaselect International Beteiligungs GmbH

Ernst-Melchior-Gasse 20

1020 Vienna
Ausztria
Pharmathen S.A.

Dervenakion 6

15351 Pallini, Attiki

Görögország
OGYI-T-24803/01
1×5 ml
fehér, átlátszatlan LDPE tartályban, fehér, Novelia cseppentő feltéttel

OGYI-T-24803/02
3×5 ml
fehér, átlátszatlan LDPE tartályban, fehér, Novelia cseppentő feltéttel
Ezt a gyógyszert az Európai Gazdasági Térség tagállamaiban az alábbi neveken engedélyezték:
	Tagállam neve
	Gyógyszer neve

	Ausztria
	Brimosine Duo 2 mg/ml + 5 mg/ml Augentropfen, Lösung

	Bulgária
	Бримозин Дуо 2 mg/ml + 5 mg/ml капки за очи, разтвор

	Csehország
	Bericomb 2 mg/ml + 5 mg/ml oční kapky, roztok

	Németország
	Brimosine Duo 2 mg/ml + 5 mg/ml Augentropfen, Lösung

	Spanyolország
	Bericomb 2 mg/ml + 5 mg/ml colirio en solución

	Horvátország
	Bericomb 2 mg/ml + 5 mg/ml kapi za oko, otopina

	Magyarország
	Bericomb 2 mg/ml + 5 mg/ml oldatos szemcsepp

	Olaszország
	Bericomb 2 mg/ml + 5 mg/ml colliri, soluzione

	Lengyelország
	Biricomb 2 mg/ml + 5 mg/ml krople do oczu, roztwór

	Portugália
	Bericomb 2 mg/ml + 5 mg/ml gotas de olho, solução

	Szlovákia
	Bericomb 2 mg/ml + 5 mg/ml očné roztokové kvapky


A betegtájékoztató legutóbbi felülvizsgálatának dátuma: 2026. szeptember.

